
საქართველოს პარლამენტის დადგენილება
ტყითსარგებლობის მოწესრიგების ზოგიერთი გადაუდებელი ღონისძიების შესახებ
ითვალისწინებს რა საზოგადოების აღშფოთებას იმასთან დაკავშირებით, რომ ძალზე გახშირდა საქართველოდან ხის მორების გატანა, რაც ქმნის მრავალ პრობლემას და მნიშვნელოვან ზიანს აყენებს ქვეყნის ეკონომიკას,

საქართველოს პარლამენტი ადგენს:

1. დაევალოს საქართველოს სატყეო მეურნეობის სახელმწიფო დეპარტამენტსა და ტყითსარგებლობის ლიცენზიის გამცემ უწყებათაშორის სატენდერო კომისიას, ტყითსარგებლობის ლიცენზია კანონმდებლობით გათვალისწინებულ სხვა პირობებთან ერთად გასცენ აგრეთვე იმ პირობით, რომ ხის მორების სამრეწველო გადამუშავება მოხდება მხოლოდ საქართველოს ტერიტორიაზე.

2. დაევალოს საქართველოს საგადასახადო შემოსავლების სამინისტროს საბაჟო დეპარტამენტსა და სახელმწიფო საზღვრის დაცვის სახელმწიფო დეპარტამენტს, ნებისმიერი სახის ჭრით მიღებული ხის მორების ექსპორტის მცდელობის შემთხვევაში მიიღონ შესაბამისი ზომები და დაუყოვნებლივ აცნობონ საქართველოს სატყეო მეურნეობის სახელმწიფო დეპარტამენტს სათანადო რეაგირებისათვის.

3. დაევალოს საქართველოს პარლამენტის გარემოს დაცვისა და ბუნებრივი რესურსების და იურიდიულ საკითხთა, კანონიერებისა და ადმინისტრაციული რეფორმების კომიტეტებს, მოამხადონ სათანადო საკანონმდებლო წინადადებები შესაბამისად ხე-ტყის ექსპორტის მოსაწესრიგებლად და ხე-ტყის უკანონო ჭრისათვის სისხლისსამართლებრივი პასუხისმგებლობის გასამკაცრებლად.

საქართველოს პარლამენტის
თავმჯდომარის მოადგილე გ. წერეთელი.

